Diari Oficial de la Generalitat Valenciana


Sumari del DOGV 10208, del 26-02-2025 (2025/3601)

DECRET 33/2025, de 25 de febrer, del Consell, pel qual s'aproven les bases reguladores i el procediment de concessió directa d'ajudes urgents per a finançar l'organització d'activitats culturals i socials no lucratives vinculades a les festes de les Falles de 2025, en localitats que es van vore afectades pel temporal de vent i pluges iniciat el 29 d'octubre de 2024 en la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2025/02/25/33/dof/vci/html**

### Dades del document

Número de DOGV
:   10565

Data del DOGV
:   26-02-2025

Secció del DOGV
:   I. DISPOSICIONS GENERALS

Número del document
:   2025/3601

CVE
:   WBQS-C-6732-6378

Data del document
:   25-02-2025

Organisme emissor
:   Presidència de la Generalitat

Tipus de document
:   Decret

Descriptors 

:   * ajuda pública
    * costums i tradicions
    * cultura

El passat 29 d'octubre de 2024 la Comunitat Valenciana es va vore afectada per un episodi de pluges torrencials, a conseqüència d'una depressió aïllada en nivells alts (d'ara en avant, DANA), excepcionalment destructiva, amb registres de precipitació acumulada superiors als 400 litres per metre quadrat en 24 hores en moltes localitats, forts vents i inundacions, que han afectat milers de ciutadans i ciutadanes i han suposat la pèrdua irreparable de nombroses vides humanes, vivendes i efectes, elements de transport, béns públics i privats, accés als servicis bàsics, destrucció d'infraestructures i empreses, amb la consegüent pèrdua de capacitat productiva de les indústries, comerços i servicis culturals situats en el territori afectat per este temporal, comprometent la seua capacitat productiva i generant una situació d'emergència econòmica.

Per això, una vegada posades en marxa les actuacions més peremptòries per a proveir a les persones físiques directament afectades pel temporal de les ajudes per a pal·liar la pèrdua de béns de primera necessitat és necessari que s'aborden, també amb urgència, les actuacions necessàries per al restabliment de totes aquelles activitats socials que poden coadjuvar a la recuperació i la reactivació de l'activitat econòmica i social en els municipis devastats per la DANA i a una tornada a la normalitat el més immediata possible.

En els municipis i pedanies afectats pel temporal, es planten tots els anys falles, les comissions falleres de les quals es reunixen en les seues seus, els casals, durant tot l'any per a organitzar i disfrutar d'activitats tant de naturalesa cultural com festiva i lúdica. Les «Falles» són més que simples monuments són les impulsores de múltiples activitats i manifestacions culturals, configurant-se com un veritable nucli social i econòmic dels municipis. Són un espai de convivència, un lloc de trobada intergeneracional, interclassista i intercultural, habitualment dins de cada barri.

Per tot això, cal destacar que l'activitat que es desenrotlla en els «casals» no només revist importància per a la vida cultural i creativa de la Comunitat Valenciana, sinó que també contribuïx directament al teixit econòmic i productiu, i genera ocupació, promou la innovació i enfortix les xarxes locals de producció i distribució.

El present decret té com a objecte aprovar les bases reguladores i establir el procediment per a la concessió directa d'ajudes a les comissions falleres relacionades en l'annex d'este decret, destinades a finançar l'organització d'activitats culturals i socials no lucratives vinculades a les festes de les Falles de 2025 en localitats que es van vore afectades pel temporal de vent i pluges iniciat el 29 d'octubre de 2024 en la Comunitat Valenciana. D'esta manera, es pretén contribuir a la reactivació urgent de l'activitat d'estes entitats, indispensables per a la reconstrucció del teixit social i econòmic en les zones afectades.

Les circumstàncies excepcionals descrites i la necessitat urgent de donar una resposta immediata a les entitats afectades justifiquen la concessió directa d'estes ajudes. Concorren, en este cas, circumstàncies singulars i raons d'interés públic, social, econòmic i humanitari que dificulten la convocatòria pública d'ajudes i en justifiquen l’atorgament en règim de concessió directa, d'acord amb el que es preveu en l'article 22, apartat 2.c), de la Llei 38/2003, de 17 de novembre, general de subvencions i en l'article 168.1.C), de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions . D'acord amb el precitat apartat c) de l'article 168 de la Llei 1/2015, de 6 de febrer, el Consell aprovarà mitjançant el decret, a proposta de la conselleria competent per raó de la matèria, i, previ informe de la conselleria amb competència en matèria d'hisenda, les bases reguladores, que no tindran la consideració de disposició de caràcter general.

S'ha aplicat el que es disposa en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat, dirigits a establir, concedir o modificar ajudes públiques. Les subvencions que es concedixen en el present decret no necessiten la notificació abans mencionada, per no tindre els requisits de l'article 107 del Tractat de Funcionament de la Unió Europea; en concret, per no suposar avantatge econòmic, ja que les entitats a què va dirigida la subvenció no exercixen activitat econòmica que puga oferir béns o servicis en el mercat, i, per això, no hi ha possibilitat de falsejament de la competència que afecte els intercanvis comercials entre estats membres.

D'acord amb el Decret 32/2024, de 21 de novembre, del president de la Generalitat, pel qual es determinen el nombre i la denominació de les conselleries i les seues atribucions, correspon a la Presidència de la Generalitat l'impuls de l'acció interdepartamental del Consell, la coordinació de l'acció del Govern i la promoció institucional, en virtut d'estes competències competix a este departament del Consell l'impuls i la reactivació de l'activitat social de les associacions falleres i dels sectors culturals productius situats en la zona afectada per la DANA.

Per tot el que s’ha exposat, i una vegada s'ha comprovat que les entitats beneficiàries relacionades en l'annex disposen d'un casal, amb domicili social en algun dels municipis inclosos en l'Acord de 4 de novembre de 2024, del Consell, pel qual s'adopten mesures urgents per a pal·liar els danys produïts pel temporal iniciat el 29 d'octubre de 2024 en la Comunitat Valenciana (DOGV 9974 bis, de 04.11.2024) i en la Resolució de 19 de novembre de 2024, de la Conselleria de Justícia i Interior, davant la necessitat de reactivar les activitats socials i culturals que es desenrotllen per les comissions falleres en el territori afectat per la DANA i en atenció a la singularitat dels perjuís ocasionats, havent-se seguit els tràmits que s'arrepleguen en l'article 168.1.C) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en virtut del que disposa l'article 28.c) i 33.2 de la Llei 5/1983, de 30 de desembre, del Consell, a proposta del president de la Generalitat, i després de la deliberació prèvia del Consell en la reunió de 25 de febrer de 2025,

DECRETE

*Article 1. Objecte i finalitat*

1. Este decret té per objecte aprovar les bases reguladores i establir el procediment per a la concessió directa d'ajudes urgents per raons d'interés públic, a les associacions falleres relacionades en l'annex, destinades a finançar l'organització d'activitats culturals i socials no lucratives vinculades a les festes de Falles de 2025 en localitats que es van vore afectades pel temporal de vent i pluges iniciat el 29 d'octubre de 2024 en la Comunitat Valenciana, incloses en l'Acord de 4 de novembre de 2024, del Consell pel qual s'adopten mesures urgents per a pal·liar els danys produïts pel temporal iniciat el 29 d'octubre de 2024 en la Comunitat Valenciana (DOGV 9974 bis, de 04.11.2024), i en la Resolució de 19 de novembre de 2024, de la Conselleria de Justícia i Interior.

2. Les ajudes tenen com a finalitat fer costat a estes associacions falleres en la promoció, la difusió, l’organització i la realització d'activitats culturals i socials no lucratives vinculades a les festes de les Falles de 2025 i celebrades entre l'1 i el 19 de març de 2025.

*Article 2. Raons d'interés públic que concorren en la seua concessió i impossibilitat de la seua convocatòria pública*

1. Estes subvencions es concedixen de manera directa, en aplicació del que es preveu en l'article 22.2.c) de la Llei 38/2003, de 17 de novembre, general de subvencions i l'article 168.1.C) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, per concórrer raons d'interés econòmic, social i humanitari, en virtut de les circumstàncies de les quals s'ha deixat constància en l'Acord de 4 de novembre de 2024, del Consell, pel qual s'adopten mesures urgents per a pal·liar els danys produïts pel temporal iniciat el 29 d'octubre de 2024 en la Comunitat Valenciana, així com en l'acord del Consell de Ministres de 5 de novembre de 2024, pel qual es declara «Zona afectada greument per una emergència de protecció civil» el territori damnificat a conseqüència de la Depressió Aïllada en Nivells Alts (DANA) que ha afectat àmplies zones de la Península i Balears entre el 28 d'octubre i el 4 de novembre de 2024.

2. El caràcter singular d'estes subvencions deriva de la naturalesa excepcional del desastre natural que les ha motivades i la seua concessió directa es justifica per l'interés públic a oferir una resposta urgent que contribuïsca a reactivar l'activitat social i cultural que desenrotllen les comissions falleres en els municipis, afectades de la província de València. Amb base en el que s'establix en l'article 165.3 de la Llei 1/2015, de 6 de febrer, d'hisenda pública, sector públic instrumental i de subvencions, estes ajudes es concedixen per la concurrència d'una situació excepcional i imprevisible en la qual es troben les associacions beneficiàries.

3. En concret, les raons d'interés públic que justifiquen l'atorgament directe de les subvencions radiquen en la necessitat urgent de reactivar l'activitat social i cultural de les comissions falleres afectades per la DANA, i amb això afavorir la tornada a la normalitat en les zones afectades.

*Article 3. Règim jurídic aplicable*

1. Estes subvencions es regiran, a més de pel que es disposa en este decret, per les disposicions de caràcter bàsic de la Llei 38/2003, de 17 de novembre, general de subvencions, i del reglament de la llei mencionada, aprovat pel Reial decret 887/2006, de 21 de juliol, excepte en allò que afecte els principis de publicitat i concurrència, així com pel que es disposa en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i per les restants normes de dret administratiu que siguen aplicables.

2. No obstant l'anterior, de conformitat amb la normativa vigent en el moment de producció d'efectes d'este decret, se substituïx la funció interventora pel control financer en les ajudes regulades en este, sense necessitat d'acord previ del Consell contemplat en l'article 98.2 de la Llei 1/2015.

*Article 4. Entitats beneficiàries i requisits*

1. Les entitats beneficiàries d'estes subvencions són les associacions falleres relacionades en l'annex d'este decret.

2. No podran obtindre la condició de beneficiàries les entitats en què concórrega alguna de les circumstàncies indicades en els apartats 2 i 3 de l'article 13 de la Llei 38/2003, de 17 de novembre, general de subvencions. No obstant, en aplicació de l'article 7 del Decret llei 11/2024, de 12 de novembre, del Consell, pel qual s'adopten mesures administratives i economicopressupostàries per a facilitar la resposta de la Generalitat a conseqüència de la dana patida per la Comunitat Valenciana els dies 28 i 29 d'octubre de 2024, se les exceptua del compliment dels requisits de trobar-se al corrent en el compliment de les obligacions tributàries o davant de la seguretat social i del pagament d'obligacions per reintegrament de subvencions, establits en els articles 13.2 i 34.5 de la Llei 38/2003, de 17 de novembre, general de subvencions.

*Article 5. Objecte subvencionable*

1. L'import de les ajudes anirà destinat a finançar l'organització d'activitats culturals i socials no lucratives vinculades a les festes de les Falles de 2025 i celebrades entre els dies 1 i 19 de març de 2025, els dos inclusivament.

2. Tindran la consideració de gastos subvencionables, tots aquells gastos generats exclusivament per l'organització de les activitats per a les quals es concedix l'ajuda, que s'hauran detallat i quantificat en la declaració responsable, quedant exclosos els gastos ocasionats per inversions o adquisicions patrimonials i la compra de material inventariable, que es consideren gastos d'inversió de les entitats i, per tant, no subvencionables. També s’exclouen, com a gastos subvencionables, els gastos de personal.

3. Totes les activitats hauran de ser sempre públiques i gratuïtes.

4. Les activitats hauran de realitzar-se íntegrament entre l'1 i el 19 de març de 2025, els dos inclusivament.

5. A l'efecte d'este decret, amb caràcter no limitatiu, s'entendran com a subvencionables:

– Lloguer, muntatge i desmuntatge de carpes.

– Espectacles pirotècnics.

– Activitats infantils.

– Espectacles musicals.

– Adquisició de xocolate i bunyols.

– Adquisició adorns florals.

– Adquisició ingredients per a elaboració de paelles.

– Adquisició de begudes per a refrigeris.

– Adquisició de postres típics valencians.

– Bandes de música.

6. De l’import total de la subvenció només podran justificar-se com a gastos de restauració el 30% de l'import concedit i queden excloses en tot cas les begudes alcohòliques.

*Article 6. Quantia de l'ajuda*

1. Les ajudes per a cada una de les comissions falleres incloses en l'annex, per a l'organització d'activitats culturals i socials no lucratives vinculades a les festes de les Falles de 2025, es concedixen fins a una quantia màxima de 12.000 euros.

2. L'import global màxim de les ajudes a concedir derivades del present decret ascendix a 5.000.000,00 d’euros, crèdit que es consignarà en l'aplicació pressupostària G1050301.111G00.4, corresponent al Gabinet d'Organització.

D'acord amb la previsió legal de l'últim paràgraf de la lletra C de l'apartat 1 de l'article 168 de la Llei 1/2015, estes ajudes s'imputaran a la línia de subvenció que s'habilite, mitjançant la corresponent modificació pressupostària, d'acord amb l'apartat 2 de l'article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat.

*Article 7. Procediment*

1. En el termini de 10 dies hàbils comptats des de l'endemà de la publicació del present decret en el *Diari Oficial de la Generalitat Valenciana*, la persona representant de l'entitat beneficiària haurà de presentar:

– Una declaració responsable subscrita per la representació legal de la comissió fallera, en la qual s'indique el domicili exacte del casal, l'activitat o activitats objecte de subvenció amb especificació de la denominació, descripció i finalitat, l'import del cost de l'activitat, la data i el lloc de celebració.

– Un escrit en què manifeste la seua conformitat amb la concessió de la subvenció i amb les presents bases reguladores, fent constar el seu nom i cognoms i el NIF de l'associació, i indicant la quantitat màxima que es destinarà a l'activitat subvencionable.

2. Es presentarà una única declaració responsable i un únic escrit de conformitat per entitat beneficiària. Les successives que puguen presentar seran inadmeses.

3. En el cas que no es presente esta conformitat dins del referit termini quedarà sense efecte la subvenció concedida

4. En aplicació de l’apartat 3 de l’article 14 de la Llei 39/2015, d’1 d’octubre, del procediment administratiu comú de les administracions públiques, la documentació degudament omplida es presentarà de manera telemàtica, a través del procediment corresponent en la seu electrònica de la Generalitat, procediment al qual es pot accedir a través de l’enllaç següent.

<https://www.gva.es/va/inicio/procedimientos?id_proc=G103539>

Per a la tramitació telemàtica s'haurà de disposar de firma electrònica avançada, amb el certificat reconegut de representant d’entitat admés per la seu electrònica de la Generalitat [https://sede.gva.es](https://sede.gva.es/va/)

Conforme al que es disposa en l'article 68, d'esmena, de la Llei 39/2015, d'1 d'octubre, del procediment administratiu comú de les administracions públiques, si la documentació s'haguera presentat de manera presencial, s’haguera omplit de manera incompleta, existiren dos o més conformitats de subvenció que versen sobre el mateix casal, o no s'hagueren aportat els requisits i documents que s'assenyalen en este decret, es requerirà a les entitats interessades perquè, en un termini de deu dies hàbils, esmenen la falta o acompanyen els documents preceptius, amb la indicació que, en cas de no fer-ho, se les tindrà per desistides, amb la resolució prèvia d'arxivament de l'expedient, que haurà de ser dictada en els termes que preveu l'article 21 de la norma mencionada, quedant sense efecte la subvenció, i perdent, per tant, el dret a la percepció.

*Article 8. Documentació que s'ha de presentar per l'entitat beneficiària*

Les entitats beneficiàries hauran d'aportar la documentació següent:

a) Formulari de dades a on s'inclourà la declaració responsable i l'escrit de conformitat, previstos en l'article 7.

b) La documentació acreditativa de la personalitat jurídica de l'entitat (Estatuts).

c) Dades de domiciliació bancària: en cas de nou perceptor o de nou compte bancari, haurà de comunicar-la prèviament a través del procediment telemàtic PROPER: Procediment per a tramitar les altes, modificacions i baixes de les domiciliacions bancàries (domiciliació bancària). Tràmit automatitzat.

<https://sede.gva.es/va/inicio/procedimientos?id_proc=22846>

*Article 9. Òrgans competents*

1. La competència per a tramitar els expedients correspon a la Subdirecció General de Coordinació de la Presidència de la Generalitat i per a resoldre sobre les subvencions regulades en este decret correspon al president de la Generalitat.

2. Es podran realitzar resolucions parcials a mesura que es vaja presentant la documentació prevista en l'article 8. La publicació en el DOGV substituïx a la notificació de la resolució de concessió.

3. Transcorregut el termini de 3 mesos des de la publicació en el DOGV del present decret, sense haver-se resolt i notificat, estes s'entendran desestimades. Contra esta desestimació presumpta, es podrà interposar un recurs potestatiu de reposició davant l'òrgan concedent en el termini d'un mes, de conformitat amb el que es disposa en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques. O bé, es podrà interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos de conformitat amb el que es disposa en els articles 10, 44 i 46 de las mencionada Llei 29/1998, de 13 de juliol, reguladora de la jurisdicció contenciosa administrativa, i sense perjuí que s'utilitze qualsevol altra via que es considere oportuna.

4. De conformitat amb el que es disposa en l'article 5 del Decret llei 11/2024, de 12 de novembre, del Consell, pel qual s'adopten mesures administratives i economicopressupostàries per a facilitar la resposta de la Generalitat a conseqüència de la DANA patida per la Comunitat Valenciana els dies 28 i 29 d'octubre de 2024, els actes, documents i expedients relacionats amb la concessió de la subvenció i el reconeixement de l'obligació relatius al procediment previst en el present decret seran objecte de control financer en substitució de la funció interventora.

*Article 10. Obligacions de les beneficiàries*

1. Comunicar a la Subdirecció General de Coordinació, la concessió d'altres subvencions, ajudes, ingressos o recursos procedents de qualssevol de les administracions o ens públics o privats concedits per a la mateixa finalitat prevista en el present decret. Esta comunicació haurà d'efectuar-se tan prompte com es conega, i, en tot cas, amb anterioritat a la justificació de l'aplicació donada als fons percebuts.

2. Sotmetre's a la normativa sobre supervisió, seguiment i control de subvencions, així com a facilitar tota la informació requerida per l'òrgan gestor de la subvenció. Igualment quedaran, en tot cas, subjectes a les obligacions imposades per l'article 14 de Llei 38/2003, de 17 de novembre, general de subvencions.

3. Disposar de les factures i justificants de gastos relacionats amb l'organització d'activitats, que hauran de presentar-se abans del 30 de juny de 2025 a l'òrgan gestor de la subvenció a través del procediment telemàtic habilitat a este efecte, sense perjuí del que s'establisca en el pla de control que s'aprove a este efecte.

4. En compliment de l'article 3 de la Llei 19/2013, de 9 de desembre, de transparència, accés a la informació pública i bon govern; de l'article 4 de la Llei 1/2022, de 13 d'abril, de transparència i bon govern de la Comunitat Valenciana (DOGV 9323, 22.04.2022), i de l'article 3 del Decret 105/2017, de 28 de juliol (DOGV 8118, de 01.09.2017), l'entitat beneficiària, sense perjuí de les altres obligacions establides en l'article 14 de la Llei 38/2003, de 17 de novembre, general de subvencions i una altra legislació aplicable, haurà de complir les obligacions de transparència establides en les disposicions anteriors en el cas de percebre durant el període d'un any ajudes o subvencions públiques en una quantia superior a 50.000 euros o quan, almenys, el 40% del total dels seus ingressos anuals tinguen caràcter d'ajuda o subvenció pública, sempre que aconseguisquen com a mínim la quantitat de 5.000 euros.

La difusió d'esta informació es realitzarà preferentment a través de la pròpia pàgina web de l'entitat beneficiària.

*Article 11. Forma de pagament de la subvenció*

1. Sobre la base del que s'establix en l'article 6.2 del Decret llei 11/2024, del Consell, de 12 de novembre, pel qual s'adopten mesures administratives i economicopressupostàries per a facilitar la resposta de la Generalitat a conseqüència de la DANA patida per la Comunitat Valenciana els dies 28 i 29 d'octubre de 2024, que exceptua el règim de pagaments anticipats previst en l'article 171 de la Llei 1/2015, de 6 de febrer de la Generalitat, s'autoritza l'abonament d'estes mitjançant una bestreta del 100% de la subvenció concedida.

2. El pagament de la subvenció s'efectuarà, per mitjà de transferència, al compte bancari que determine la beneficiària. Per a rebre el pagament els beneficiaris, obligats a relacionar-se electrònicament amb les Administracions Públiques hauran d'haver realitzat, prèviament, el tràmit telemàtic denominat «Procediment per a tramitar les altes, modificacions i baixes de les domiciliacions bancàries (Domiciliació bancària). Tràmit automatitzat», <https://sede.gva.es/va/inicio/procedimientos?id_proc=22244>  , en el cas que no s'hagen presentat les dades de domiciliació bancària amb anterioritat davant la Generalitat , o si amb posterioritat, eixes dades han experimentat qualsevol variació.

*Article 12 Compatibilitat de les ajudes*

Estes ajudes seran compatibles amb altres ajudes, subvencions, ingressos o recursos procedents de qualssevol administracions o ens públics o privats que obtinga l'entitat beneficiària per a la mateixa o similar finalitat en els termes establits en l'article 34 del Reglament de la Llei 38/2003, de 17 de novembre, general de subvencions.

Les entitats beneficiàries hauran de declarar les ajudes, subvencions, ingressos o recursos que hagen obtingut per a la mateixa activitat, en qualsevol moment en què es notifique la concessió de tal ajuda o subvenció, i acceptaran les eventuals minoracions aplicables quan la suma de totes supere el cost de l'activitat

*Article 13. Anul·lació i reintegrament de les subvencions*

1. En els casos previstos en l'article 37 de la Llei general de subvencions, les persones beneficiàries hauran de reintegrar totalment o parcialment la quantitat percebuda més els corresponents interessos de demora. En estos casos es procedirà a la incoació de l'expedient oportú que, amb audiència prèvia de la persona interessada, serà resolt per la persona titular de l'òrgan competent per a l'atorgament de la subvenció. En particular, procedirà el reintegrament total de l'ajuda en el supòsit de falsedat de les declaracions responsables.

2. La Subdirecció General de Coordinació es reserva el dret a realitzar les inspeccions tècniques i administratives que es consideren necessàries a fi de confirmar la correcta execució d'estes ajudes.

*Article 14. Pla de control*

Una vegada realitzat el pagament, es comprovarà la veracitat de les declaracions responsables relatives als requisits i condicions establits per a l'obtenció de les ajudes, conforme al pla de control que s'aprovarà a este efecte. En esta fase, les entitats beneficiàries podran ser requerides per a aportar factures, justificants de gastos o una altra documentació que acredite la correcta aplicació dels fons rebuts en el termini de dos mesos.

*Article 15. Publicitat*

Estes ajudes seran objecte de publicitat en la Base de dades nacional de subvencions, de conformitat amb el que s'establix en l'article 18 de la Llei 38/2003, de 17 de novembre, general de subvencions i en la pàgina web de la Presidència de la Generalitat. La resolució de determinació de les quantitats definitives es publicarà en el *Diari Oficial de la Generalitat Valenciana*.

*Article 16. Tractament de dades de caràcter personal*

1. La participació en les presents ajudes comporta el tractament de dades de caràcter personal de les persones sol·licitants per part de la Presidència de la Generalitat, que serà la responsable del tractament. Les dades personals arreplegades procediran de la documentació presentada per les persones sol·licitants o els seus representants. Les dades que es proporcionen seran tractades amb l'exclusiva finalitat de gestionar la sol·licitud presentada.

2. Per a una major informació sobre protecció de dades: [https://sede.gva.es/va/proc19970](http://https://sede.gva.es/va/proc19970)

DISPOSICIÓ ADDICIONAL

*Única. Municipis en què les festes de les Falles finalitzen en dia diferent del 19 de març*

En el cas dels municipis en què les festes de les Falles finalitzen tradicionalment -o excepcionalment enguany amb motiu de la DANA- en data diferent del 19 de març, les referències contingudes en el present decret al període en què són subvencionables les activitats que s'arrepleguen en l'article 5 hauran d'entendre's referides al període de 19 dies consecutius que finalitze el mateix dia en què acaben les festes de les Falles de 2025 en el municipi de què es tracte.

DISPOSICIONS FINALS

*Primera. Habilitació per al desplegament del decret*

La persona titular de la Presidència de la Generalitat podrà:

a) desplegar el que es disposa en el present decret.

b) mitjançant la resolució, ampliar els terminis indicats en l'apartat 1 de l'article 7, i en l'apartat 3 de l'article 10, així com la relació de comissions falleres beneficiàries.

*Segona. Efectes*

El present decret produirà efectes a partir de l'endemà de la seua publicació en el *Diari Oficial de la Generalitat Valenciana*.

*Tercera. Consideració del decret*

D'acord amb el que es disposa en l'article 168.1.C de la Llei 1/2015, este decret no té la consideració de disposició de caràcter general

Contra este decret, que posa fi a la via administrativa, es podrà, potestativament, interposar un recurs de reposició davant l'òrgan que ha dictat l'acte, en el termini d'un mes des de la publicació del present decret en el *Diari Oficial de la Generalitat Valenciana*, d'acord amb el que es disposa en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé es podrà interposar un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la seua publicació en el *Diari Oficial de la Generalitat Valenciana*. Tot això de conformitat amb el que es disposa en els articles 10, 44 i 46 de la mencionada Llei 29/1998, de 13 de juliol, reguladora de la jurisdicció contenciosa administrativa, i sense perjuí que s'utilitze qualsevol altra via que es considere oportuna.

  

València, 25 de febrer de 2025

Carlos Mazón Guixot

President de la Generalitat

Esta disposició conté annexos. Consulteu-ne la versió en PDF.


Còpia Permalink ELI